Likumprojekts

**Grozījumi Augu šķirņu aizsardzības likumā**

Izdarīt [Augu šķirņu aizsardzības likumā](https://likumi.lv/ta/id/62175-augu-skirnu-aizsardzibas-likums) (Latvijas Republikas Saeimas un Ministru Kabineta Ziņotājs, 2002, 12. nr.; 2006, 1. nr.; 2007, 3. nr.; Latvijas Vēstnesis, 2010, 101., 206. nr.) šādus grozījumus:

1. Izteikt 8. panta pirmās daļas 1. punktu šādā redakcijā:

"1) fiziska vai juridiska persona, kas attiecīgo šķirni izveidojusi vai izdalījusi un attīstījusi;".

2. Izslēgt 10. pantu.

3.  13. pantā:

papildināt otrās daļas 3. punktu pēc vārda "pārstāvis" ar vārdiem "kuram ir tiesības slēgt licences līgumu vai iekasēt maksājumus par šķirnes izmantošanu";

izteikt trešās daļas 2. punktu šādā redakcijā:

"2) informācija par selekcionāra tiesību īpašnieku, selekcionāru vai viņa pilnvaroto pārstāvi, kuram ir tiesības slēgt licences līgumu vai iekasēt maksājumus par šķirnes izmantošanu, – nosaukums un adrese;";

izteikt trešās daļas 9. punktu šādā redakcijā:

"9) informācija par valsts nodevas samaksu par šķirnes uzturēšanu Reģistrā."

4. Papildināt 18. pantu ar septīto un astoto daļu šādā redakcijā:

"(7) Ja šķirnes pārbaudes galarezultāts nav iesniegts kopā ar iesniegumu, iesniedzējs nodrošina šķirnes pārbaudes uzsākšanu 18 mēnešu laikā pēc iesnieguma iesniegšanas un informē par to Valsts augu aizsardzības dienestu. Ja attiecīgajā periodā šķirnes pārbaude nav uzsākta vai Valsts augu aizsardzības dienestā nav iesniegts rakstveida apstiprinājums par pārbaudes uzsākšanu, Valsts augu aizsardzības dienests pieņem lēmumu par iesnieguma noraidīšanu.

(8) Pēc Latvijā veiktās šķirnes pārbaudes pabeigšanas Valsts augu aizsardzības dienests nosūta iesniedzējam paziņojumu par pārbaudes rezultātiem. Iesniedzējam ir tiesības divu mēnešu laikā pēc paziņojuma saņemšanas iesniegt Valsts augu aizsardzības dienestā iebildumus par veikto šķirnes pārbaudi."

5. Izteikt 19. pantu šādā redakcijā:

"**19. pants. Lēmums par selekcionāra tiesību piešķiršanu**

(1) Lēmumu par selekcionāra tiesību piešķiršanu Valsts augu aizsardzības dienests pieņem, ja ir izpildīti šādi nosacījumi:

1) iesniegts iesniegums, kam pievienoti šā likuma 14. panta otrajā daļā minētie dokumenti;

2) samaksāta valsts nodeva par selekcionāra tiesību piešķiršanu;

3) šķirne ir uzskatāma par jaunu atbilstoši šā likuma 4. panta nosacījumiem;

4) atbilstoši šā likuma 18. panta pirmajai, trešajai un ceturtajai daļai ir pabeigta šķirnes pārbaude un iesniegti dokumenti, kas apliecina, ka šķirne ir atzīta par atšķirīgu, viendabīgu un stabilu;

5) šķirnes nosaukums atbilst 1961. gada 2. decembra Starptautiskās konvencijas par jaunu augu šķirņu aizsardzību 20. panta un Padomes 1994. gada 27. jūlija Regulas Nr. 2100/94 par Kopienas augu šķirņu aizsardzību 63. panta prasībām un Valsts augu aizsardzības dienests par to ir pieņēmis atbilstošu lēmumu;

(2) Valsts augu aizsardzības dienests triju mēnešu laikā pēc šā panta pirmajā daļā minēto nosacījumu izpildes, bet ne vēlāk kā piecu gadu laikā pēc iesnieguma reģistrēšanas pieņem lēmumu par selekcionāra tiesību piešķiršanu, izsniedz apliecību par selekcionāra tiesību piešķiršanu un iekļauj šķirni Reģistrā. Lēmums par selekcionāra tiesību piešķiršanu stājas spēkā tā pieņemšanas dienā."

6. Izteikt 21. un 22. pantu šādā redakcijā:

"**21. pants. Publikācijas**

Valsts augu aizsardzības dienests publicē oficiālajā izdevumā "Latvijas Vēstnesis" informāciju par:

1) reģistrētajiem, atsauktajiem un noraidītajiem iesniegumiem;

2) pieteiktajiem šķirņu nosaukumiem un nosaukumu maiņu aizsargātajām šķirnēm;

3) selekcionāra tiesību piešķiršanu, spēka zaudēšanu vai anulēšanu;

4) selekcionāra, selekcionāra tiesību īpašnieka vai pilnvarotā pārstāvja maiņu;

5) citiem ar šo likumu saistītiem paziņojumiem.

**22. pants. Valsts nodeva**

Ministru kabinets nosaka valsts nodevas apmēru un samaksas kārtību. Valsts nodevu maksā:

1) iesniedzējs – par selekcionāra tiesību piešķiršanu;

2) selekcionāra tiesību īpašnieks (katru gadu) – par šķirnes uzturēšanu Reģistrā;

3) licences īpašnieks – par licences līguma reģistrāciju Valsts augu aizsardzības dienestā;

4) šķirnes pārbaudes institūcija – par atļaujas izsniegšanu šķirnes pārbaudes veikšanai."

7. Izteikt 24. pantu šādā redakcijā:

"**24. pants. Selekcionāra tiesību ierobežojumi**

(1) Lai nodrošinātu lauksaimniecisko ražošanu, lauksaimniecības produkcijas ražotājam ir tiesības bez selekcionāra tiesību īpašnieka atļaujas no Reģistrā iekļautajām šķirnēm (izņemot hibrīdas vai sintētiskas šķirnes) izmantot pavairošanai ražas produktus, kas iegūti viņa īpašumā vai lietošanā esošajā zemes platībā.

(2) Šā panta pirmajā daļā minētās tiesības attiecas uz šādām sugām:

1) sējas zirņi (*Pisum sativum* L.);

2) lauka pupas (*Vicia faba* L.);

3) sējas vīķi (*Vicia sativa* L.);

4) auzas (*Avena sativa* L.);

5) mieži (*Hordeum vulgare* L.);

6) rudzi (*Secale cereale* L.);

7) tritikāle (*x Triticosecale Wittm.*);

8) mīkstie kvieši (*Triticum aestivum* L. *emend. Fiori et Paol.*);

9) cietie kvieši (*Triticum durum* Desf.);

10) plēkšņu kvieši (*Triticum spelta* L.);

11) kartupeļi (*Solanum tuberosum* L.);

12) rapsis (*Brassica napus* L*.* (*partim*));

13) ripsis (Brassica rapa L. (*partim*));

14) lini (*Linum usitatissimum* L.) (izņemot šķiedras linus).

(3) Lauksaimniecības produkcijas ražotāji (izņemot šā panta sestajā daļā minētās saimniecības), kas šķirni izmanto pašu saimniecībā, par katru ar attiecīgo šķirni apsētās platības hektāru selekcionāra tiesību īpašniekiem maksā atlīdzību, kas ir ievērojami mazāka nekā summa, kuru iekasē par tās pašas šķirnes viszemākās sertificētās kategorijas licencētu pavairošanas materiālu.

(4) Selekcionāra tiesību īpašnieks un lauksaimniecības produkcijas ražotājs vienojas par šā panta trešajā daļā minēto atlīdzību. Ja šādas vienošanās nav, atlīdzības apmēru par šķirnes izmantošanu pašu saimniecībā nosaka 50 procentu apmērā no atlīdzības par tās pašas šķirnes viszemākās sertificētās kategorijas licencēta pavairošanas materiāla izmantošanu vienā hektārā.

(5) Selekcionāra tiesību īpašnieks reizi gadā līdz 31. martam oficiālajā izdevumā "Latvijas Vēstnesis" publicē šā panta ceturtajā daļā noteikto atlīdzības apmēru par šķirnes izmantošanu pašu saimniecībā.

(6) Mazo saimniecību īpašnieki ir tiesīgi šā panta otrajā daļā minētās sugas izmantot ražas produktu pavairošanai savā saimniecībā, nemaksājot atlīdzību selekcionāra tiesību īpašniekam. Par mazu saimniecību uzskatāma saimniecība, kurā šā panta otrajā daļā minēto audzējamo sugu kopējā platība nepārsniedz 20 hektārus, bet kartupeļu platība – trīs hektārus."

8. Izslēgt 26. panta otro daļu.

9. Izteikt 28. pantu šādā redakcijā:

"**28. pants. Licences līgums**

(1) Selekcionāra tiesību īpašnieks tiesības izmantot aizsargāto šķirni par ienākumu avotu ir tiesīgs nodot citai personai, pusēm noslēdzot vienkāršās vai izņēmuma licences līgumu vai izsludinot brīvo licenci.

(2) Licences līgums satur vienošanos par aizsargātās šķirnes izmantošanu šķirnes aizsardzības periodā. Valsts augu aizsardzības dienests reģistrē licences līgumu, ja:

1) to noslēdzis šķirnes selekcionāra tiesību īpašnieks vai viņa pilnvarotais pārstāvis, kuram ir tiesības slēgt licences līgumu;

2) šķirne ir iekļauta Reģistrā vai tai ir piešķirta Eiropas Savienības augu šķirņu aizsardzība;

3) tajā ir noteiktas saistības tikai selekcionāra tiesību spēkā esības periodā;

4) ir samaksāta valsts nodeva par licences līguma reģistrāciju.

(3) Reģistrējot piespiedu licenci, valsts nodevu nemaksā.

(4) Nereģistrēts licences līgums nav spēkā. Ja selekcionāra tiesības netiek piešķirtas, tiek anulētas vai zaudē spēku, arī licences līgums zaudē spēku."

10. Aizstāt 31. panta otrajā daļā vārdus "šķirnes aizsardzības nodeva" ar vārdiem "valsts nodeva par šķirnes uzturēšanu Reģistrā".

11. Aizstāt 33. pantā vārdus "Eiropas Savienības selekcionāru tiesībām" ar vārdiem "Eiropas Savienības augu šķirņu aizsardzības tiesībām".

12. Izteikt 35. pantu šādā redakcijā:

"**35. pants. Informācijas sniegšana par aizsargātās šķirnes izmantošanu**

(1) Īstenojot šā likuma 24. panta pirmajā daļā noteiktās tiesības, selekcionāra tiesību īpašnieks reizi gadā pieprasa lauksaimniecības produkcijas ražotājiem informāciju par platībām, kas apsētas ar šā likuma 24. panta otrajā daļā minēto sugu aizsargātajām šķirnēm. Lauksaimniecības produkcijas ražotāji 20 dienu laikā pēc pieprasījuma saņemšanas sniedz attiecīgo informāciju. Ja selekcionāra tiesību īpašnieka informācijas pieprasījums tiek nosūtīts pa pastu, uzskatāms, ka tas saņemts septītajā dienā pēc tā nodošanas pastā.

(2) Sēklu sagatavotāji pēc selekcionāra tiesību īpašnieka pieprasījuma sniedz informāciju par šā likuma 24. panta otrajā daļā noteikto sugu aizsargāto šķirņu sagatavotā materiāla daudzumu kārtējā gadā, norādot, kuras aizsargātās šķirnes, kādā apjomā un kam tikušas sagatavotas.

(3) Lauku atbalsta dienests pēc selekcionāra tiesību īpašnieka rakstveida pieprasījuma sniedz informāciju par platībām, kas apsētas ar šā likuma [24. panta](http://likumi.lv/doc.php?id=62175#p24) otrajā daļā minētajām sugām, norādot konkrētu sugu, platību un lauksaimniecības produkcijas ražotāju. Šajā daļā minēto informāciju nesniedz par mazajām saimniecībām.

(4) Valsts augu aizsardzības dienests pēc selekcionāra tiesību īpašnieka rakstveida pieprasījuma sniedz informāciju par lauksaimniecības produkcijas ražotājiem, kuri iesnieguši Valsts augu aizsardzības dienestam iesniegumu aizsargātās šķirnes pavairošanas materiāla sertifikācijai vai atbilstības pārbaudei, norādot lauksaimniecības produkcijas ražotāju, iesniegumā minēto pavairošanas materiāla daudzumu vai platību un informāciju par Valsts augu aizsardzības dienestā sertificētā vai pārbaudītā pavairošanas materiāla daudzumu vai platību."

13. Izteikt 35.1pantu šādā redakcijā:

"**35.1pants. Sniegtās informācijas pārbaude**

(1) Selekcionāra tiesību īpašniekam ir tiesības pārbaudīt, vai saimniecībā tiek izmantotas aizsargātās šķirnes, pieprasīt papildu informāciju par saimniecībā izmantotajām aizsargātajām šķirnēm, kā arī, ja nepieciešams, ņemt augu materiāla paraugus. Lauksaimniecības produkcijas ražotājam ir pienākums nodrošināt piekļuvi ražošanas platībām, lai veiktu šādu pārbaudi.

(2) Pārbaudē iegūto informāciju selekcionāra tiesību īpašniekam ir atļauts izmantot tikai selekcionāra tiesību īpašnieka atlīdzības noteikšanai."

14. Papildināt likumu ar 38.1pantu šādā redakcijā:

"**38.1pants. Atbildība par informācijas nesniegšanu**

(1) Ja lauksaimniecības produkcijas ražotājs, kas izmanto aizsargātās šķirnes, nesniedz informāciju par saimniecībā izmantotajām aizsargātajām šķirnēm vai apzināti sniedz nepatiesu informāciju, selekcionāra tiesību īpašniekam ir tiesības selekcionāra atlīdzību paaugstināt līdz pilnam apmēram, ko iekasē par tās pašas šķirnes viszemākās sertificētās kategorijas licencētu pavairošanas materiāla audzēšanu.

(2) Ja lauksaimniecības produkcijas ražotājs liedz selekcionāra tiesību īpašniekam veikt šā likuma 35.1panta pirmajā daļā noteikto pārbaudi, selekcionāra tiesību īpašniekam ir tiesības pieprasīt atlīdzību par visu saimniecības platību, kas apsēta ar tām šā likuma 24. panta otrajā daļā minētajām sugām, kuras pārstāv attiecīgais selekcionārs. Atlīdzības apmēru nosaka, izmantojot attiecīgās sugas vidējo šā likuma 24. panta piektajā daļā noteikto atlīdzības apmēru."

15. Papildināt pārejas noteikumus ar 13., 14. un 15. punktu šādā redakcijā:

"13. Ja iesniegums selekcionāra tiesību piešķiršanai iesniegts pirms šā likuma 18. panta septītās daļas stāšanās spēkā, iesniedzējs šķirnes pārbaudi uzsāk 18 mēnešu laikā pēc šā likuma 18. panta septītās daļas stāšanās spēkā un rakstveidā informē Valsts augu aizsardzības dienestu par šķirnes pārbaudes uzsākšanu. Ja apstiprinājums par šķirnes pārbaudes uzsākšanu šajā punktā minētajā termiņā nav iesniegts, Valsts augu aizsardzības dienests pieņem lēmumu nepiešķirt selekcionāra tiesības. Ja iesniegums selekcionāra tiesību piešķiršanai ir iesniegts līdz 2017. gada 1. janvārim un šķirnes pārbaude nav uzsākta pirms šā likuma 18. panta septītās daļas stāšanās spēkā, selekcionāra tiesību spēkā esības periodu rēķina no iesnieguma iesniegšanas dienas.

14. Ministru kabinets līdz 2020. gada 1. janvārim izdod šā likuma 22. pantā minētos noteikumus. Līdz jauno Ministru kabineta noteikumu spēkā stāšanās dienai, bet ne ilgāk kā 2019. gada 31. decembrim ir spēkā Ministru kabineta 2012. gada 13. marta noteikumi Nr. 173 "Noteikumi par valsts nodevu augu šķirņu aizsardzības jomā", ciktāl tie nav pretrunā ar šo likumu.

15. Šā likuma 38.1panta pirmā daļa stājas spēkā 2021. gada 1. janvārī."

Zemkopības ministrs

Jānis Dūklavs